སྒྲིག་འཛུགས་བཟོ་སྐྲུན་ཐོག་གང་ཟག་སྒེར་གྱི་ནུས་པ།དེང་སྐབས་ཀྱི་འཁྲུག་རྩོད།ཤར་དབུས་རྒྱལ་ཁབ་དང་ལྷོ་ཤར་ཨེ་ཤི་ཡའི་རྒྱལ་ཁབ་ཀྱི་དཀའ་ངལ་དང༌།གཞན་ཡང་བྱང་ལྷོའི་རྒྱལ་ཁབ་ཀྱི་དཀའ་ངལ་ཁག་ནང་ཁོང་ཁྲོའི་ཆ་ཤས་ཆེན་པོ་ཡོད།འཁྲུག་རྩོད་འདི་དག་གང་ཟག་ཕན་ཚུན་དབར་གྱི་རང་གཤིས་ཤེས་མི་ཐུབ་པའི་དབང་ལས་བྱུང་བ་ཡིན།དེ་ནི་ཕྱི་དངོས་པོའི་ཡར་རྒྱས་སམ།དཔུང་དམག་ཆེ་བ་བེད་སྤྱོད།ཡང་ན་མཚོན་ཆ་བཟོ་སྐྲུན་ཐོག་ནས་སེལ་མི་ཐུབ།དེ་ནི་སྲིད་དོན་རྐྱང་པ་དང༌།བཟོ་རིག་རྐྱང་རྐྱང་དང་འབྲེལ་བ་ཞིག་མིན།འདི་ནི་གཙོ་བོ་ཆོས་ཕྱོགས་དང་འབྲེལ་བ་ཞིག་ཡིན།དཀའ་ངལ་དེ་སེལ་དོན་དུ་ང་ཚོའི་འགྲོ་བ་མི་རིགས་སྤྱིའི་གནས་སྟངས་དག་ཤེས་ཐུབ་པའི་ཚོར་བ་སྐྱེན་པོ་དེ་ཡོད་དགོས་།སྡང་སེམས་དང་འཁྲུག་རྩོད་ཀྱི་ཐོག་ནས་ང་ཚོ་སུ་ལའང་བདེ་སྐྱིད་སྒྲུབ་མི་ཐུབ།དམག་འཁྲུག་ནང་རྒྱལ་ཁ་ཐོབ་མཁན་རྣམས་ལའང་བདེ་སྐྱིད་མེད།འཚེ་བས་རྟག་ཏུ་སྡུག་བསྔལ་སྦྱིན་གྱི་ཡོད་པས་དེའི་ལྡོག་ཟླ་དེ་ངེས་པར་དུ་ཕན་རླབས་ཆེ།དེར་བརྟེན་འཛམ་གླིང་གི་དཔོན་རིགས་རྣམས་ཀྱིས་མི་རིགས་དང་རིག་གཞུང༌།ལྟ་གྲུབ་ཀྱི་ཁྱད་པར་དག་ལས་བརྒལ་དགོས་པ་ཤེས་ནས་སྐྱེ་འགྲོ་ཕན་ཚུན་ལ་བརྩི་བཀུར་ཡོང་བའི་འགྲོ་བ་མི་རིགས་ཐུན་མོང་གི་གནས་སྟངས་ལ་བལྟ་བའི་མིག་འབྱེད་དགོས་པའི་དུས་ལ་སླེབས་ཡོད།དེ་ལྟར་སྒྲུབ་པས་གང་ཟག་སྒེར་དང༌།སྤྱི་ཚོགས།རྒྱལ་ཁབ་དང༌།ཁྱབ་ཆེ་བའི་འཛམ་གླིང་སྤྱི་ཡོངས་ལ་ཕན་ཐོགས་སྦྱིན་ཐུབ།དེང་དུས་འཛམ་གླིང་གི་དངངས་འཚབ་ཆེ་ཤོས་ནི་འཛམ་གླིང་དམག་ཆེན་གཉིས་པ་ནས་བཟུང་ཡོང་བཞིན་པའི་ཤར་ཕྱོགས་ཤོག་ཁག་དང་ནུབ་ཕྱོགས་ཤོག་ཁག་གཉིས་བར་གྱི་འཐབ་རྩོད་ལས་བྱུང་བར་སྣང༌།ཤར་ནུབ་ཀྱི་ཤོག་ཁག་གཉིས་པོ་ཕན་ཚུན་ཆེས་མི་མཐུན་པའི་སྣང་བའི་ཐོག་ནས་འགྲེལ་བརྗོད་དང་ལྟ་ཚུལ་འཛིན་གྱི་ཡོད།མུ་མཐུད་ནས་ཡོང་བཞིན་པའི་རྒྱུ་མཚན་མེད་པའི་འཐབ་རྩོད་དེ་འགྲོ་བ་མི་རིགས་གཅིག་མཚུངས་ཡིན་པའི་ཕན་ཚུན་གཉིས་མོས་ཀྱི་བརྩེ་སེམས་དང་བརྩི་མཐོང་མེད་པའི་དབང་གིས་བྱུང་བ་ཡིན།